Bil-ħsieb li n-negozji żgħar ikunu mħeġġa jkomplu jinvestu u jiżviluppaw b’mod aktar effettiv, il-Malta Enterprise għamlet tibdil fl-iskemi tal-Micro Invest u Micro Guarantee, bil-Ministru għall-ekonomija, Chris Cardona jħabbar li fix-xhur li ġejjin il-Malta Enterprise se tirrevedi skemi l-oħrajn li tamministra bil-għan li jkunu konformi mar-regoli ġodda tal-Unjoni Ewropea. L-iskema MicroInvest hi miftuħa sa Marzu li ġej għall-kumpaniji li jimpjegaw sa tletin persuna u tkopri ghanjuna fuq l-ispejjez li għamlu matul din is-sena. Il-Ministru qal li kif tħabbar fil-Budget, minn April li ġej din l-iskema se zzid l-għajnuna b’ħamsa fil-mija, jiġifieri titla’ għal 45% għan-negozji Maltin u 65% għan-negozji Għawdxin. L-iskema Micro Guarantee li tipprovdi garanzija fuq self għan-negozju ser tigi estiza ghall-intrapriżi li jħaddmu mill-inqas persuna waħda. Lil TVM.com.m il-Ministru għall-Ekonomija, Investiment, Chris Cardona qal li “l-applikabilita tal-iskemi wessgħajniha kemm fuq bażi ta’ impjiegi kif ukoll turnover, iżda l-Gvern ir-rwol hu li jinċentiva aktar negozjanti jew potenzjalment negozjanti biex jiġu hawnhekk u japplikaw mal-Business First biex jagħmlu użu minn dawn iż-żewġ skemi” Waqt li żar Business First fi ħdan il-Malta Enterprise, il-Ministru Cardona qal li dan ser jipproċessa t-talbiet f’dawn l-iskemi kemm għal negozji stabbiliti u anke għal oħra li jridu jibdew n-negozju tagħhom.